Title: ประกาศธนาคารแห่งประเทศไทย เรื่อง หลักเกณฑ์และวิธีปฏิบัติในการประกอบธุรกิจเกี่ยวกับการเปิดบัญชีรับฝากเงินแบบออมทรัพย์และประจำ โดยใช้สมุดคู่ฝากของบริษัทเงินทุน

ประกาศธนาคารแห่งประเทศไทย

ประกาศธนาคารแห่งประเทศไทย
เรื่อง 
หลักเกณฑ์และวิธีการปฏิบัติในการประกอบธุรกิจเกี่ยวกับการเปิดบัญชี
รับฝากเงินแบบออมทรัพย์และประจำ
โดยใช้สมุดคู่ฝากของบริษัทเงินทุน
------------

                        อาศัยอำนาจตามมาตรา
๒๐ (๖) มาตรา ๒๗ และมาตรา ๓๐ (๑) (๒)
แห่งพระราชบัญญัติการประกอบธุรกิจเงินทุน ธุรกิจหลักทรัพย์
และธุรกิจเครดิตฟองซิเอร์
พ.ศ. ๒๕๒๒ และที่แก้ไขเพิ่มเติมธนาคารแห่งประเทศไทย ด้วยความเห็นชอบจากรัฐมนตรี
ว่าการกระทรวงการคลัง กำหนดหลักเกณฑ์
และวิธีปฏิบัติในการประกอบธุรกิจเกี่ยวกับการ
เปิดบัญชีรับฝากเงินแบบออมทรัพย์และประจำโดยใช้สมุดคู่ฝากของบริษัทเงินทุน
ดังต่อไปนี้
                        ข้อ
๑  ในประกาศนี้
"บริษัทเงินทุน" หมายความว่า บริษัทเงินทุนที่ได้รับ
อนุญาตจากธนาคารแห่งประเทศไทยให้รับฝากเงินจากประชาขน
โดยใช้สมุดคู่ฝากได้และได้รับ
อนุญาตจากรัฐมนตรีว่าการกระทรวงการคลังให้ประกอบธุรกิจที่เกี่ยวเนื่องกับบัญชีเงินฝากได้
                        ข้อ
๒ 
วิธีปฏิบัติในการรับฝากเงินจากประชาชนโดยใช้สมุดคู่ฝาก และการ
ประกอบธุรกิจที่เกี่ยวเนื่องกับบัญชีเงินฝาก
                        ๒.๑
ให้บริษัทเงินทุนรับฝากเงินที่ต้องจ่ายคืนเมื่อทวงถามประเภทออมทรัพย์
หรือเมื่อสิ้นระยะเวลาอันกำหนดไว้ โดยวิธีออกสมุดคู่ฝากได้
                        การรับฝากเงินข้างต้นบริษัทเงินทุนต้องออกสมุดคู่ฝากเป็นหลักฐานการ
รับฝากเงิน และไม่ใช้เช็คในการถอน
                        ๒.๒
ให้บริษัทเงินทุนประกอบธุรกิจที่เกี่ยวเนื่องกับบัญชีเงินฝากได้ คือ
                        (๑)
โอนเงินเข้าบัญชีเงินฝาก
                        (๒)
รับเงินเดือนเข้าบัญชีเงินฝาก
                        (๓)
จ่ายชำระค่าบริการสาธารณูปโภค
                        (๔)
จ่ายชำระเงินกู้ยืมตามบัตรเครดิต และเงินกู้ยืมอื่น ๆ
                        ๒.๓
เมื่อบริษัทเงินทุนได้รับฝากเงินและออกสมุดคู่ฝากแก่ผู้ฝากแล้ว บริษัท
เงินทุนจะให้ผู้ฝากถอนเงินหรือฝากเงินที่สำนักงานซึ่งออกสมุดคู่ฝากนั้น
หรือสำนักงานอื่น
ของบริษัทเงินทุนนั้นก็ได้
                        ๒.๔
ห้ามมิให้บริษัทเงินทุนรับเงินหรือให้ถอนเงินฝากนอกสำนักงานและ
นอกเวลาทำการ เว้นแต่จะได้รับอนุญาตจากธนาคารแห่งประเทศไทย
                        ๒.๕
ให้บริษัทเงินทุนแจ้งธนาคารแห่งประเทศไทยทราบล่วงหน้าไม่น้อยกว่า
๓๐ วันก่อนประกอบธุรกิจรับฝากเงิน
โดยออกสมุดคู่ฝากและธุรกิจที่เกี่ยวเนื่องกับบัญชีเงินฝาก
                        ข้อ
๓  การปฏิบัติในเรื่องดอกเบี้ย
หรือส่วนลดที่บริษัทเงินทุนอาจจ่ายหรือ
เรียกได้
                        ให้บริษัทเงินทุนถือปฏิบัติเกี่ยวกับดอกเบี้ยเงินฝากแบบออมทรัพย์หรือ
ประจำโดยใช้สมุดคู่ฝาก ตามประกาศธนาคารแห่งประเทศไทย เรื่อง
การกำหนดให้ธนาคาร
พาณิชย์ปฏิบัติในเรื่องดอกเบี้ยและส่วนลด
และที่จะแก้ไขเพิ่มเติมต่อไป
                        ข้อ
๔  ประกาศนี้ให้ใช้บังคับนับแต่วันประกาศในราชกิจจานุเบกษา
เป็นต้นไป

                                                            ประกาศ
ณ วันที่ ๑๕ มิถุนายน พ.ศ. ๒๕๔๓

หม่อมราชวงศ์จัตุมงคล โสณกุล

ผู้ว่าการ
                                                                           ธนาคารแห่งประเทศไทย

[รก.๒๕๔๓/๕๙ง/๙/๒๕ กรกฎาคม ๒๕๔๓]